Finansdepartementet

Kap. 480, 1150, 5800

Prop. 1 S Tillegg 2

(2024–2025)

Proposisjon til Stortinget (forslag til stortingsvedtak)

FOR BUDSJETTÅRET 2025

Endring av Prop. 1 S (2024–2025)   
Statsbudsjettet 2025 og Prop. 1 LS (2024–2025)   
Skatter og avgifter 2025 (saldering)

Tilråding fra Finansdepartementet 1. november 2024,  
godkjent i statsråd samme dag.  
(Regjeringen Støre)

# Innledning

## Innhold i proposisjonen

I denne proposisjonen fremmes det forslag om å endre enkelte bevilgningsforslag i Prop. 1 S (2024–2025) Statsbudsjettet 2025 og forslag til stortingsvedtak om engangsavgift på motorvogner mv. for 2025 i Prop. 1 LS (2024–2025) Skatter og avgifter 2025.

Proposisjonen inneholder forslag til endring av bevilgningsforslag under Landbruks- og matdepartementet og Justis- og beredskapsdepartementet for å rette opp feil. Det foreslås også å rette en feil i stortingsvedtak om engangsavgift på motorvogner mv. for 2025, som følge av at det ved en inkurie ble oppgitt feil sats i Prop. 1 LS. Det foreslås i tillegg å rette en skrivefeil i samme vedtak.

Det vises videre til Prop. 1 S Tillegg 1 (2024–2025) fra Kommunal- og distriktsdepartementet med forslag om å øke overføringene til kommunesektoren. Bakgrunnen er den aktuelle situasjonen for kommuneøkonomien.

Kommunene og fylkeskommunene har ansvar for mange store og viktige oppgaver i velferdssamfunnet. Kommuneøkonomien er derfor svært viktig for tjenestetilbudet til innbyggerne. Den økonomiske situasjonen i 2024 ser ut til å bli mer krevende for kommunesektoren enn lagt til grunn i Nasjonalbudsjettet for 2025, se Prop. 1 S Tillegg 1 (2024–2025) for beskrivelse av situasjonen i kommuneøkonomien. Regjeringen vil senere i november legge frem forslag om en tilleggsbevilgning i rammetilskuddet til kommuner og fylkeskommuner på 5 mrd. kroner i nysalderingen av statsbudsjettet for 2024.

Den krevende situasjonen i kommunesektoren i år vil kunne ha en betydelig negativ påvirkning på tjenestetilbudet det planlegges for i budsjettene til kommuner og fylkeskommuner i 2025. I Prop. 1 S (2024–2025) foreslo Regjeringen en realvekst i de frie inntektene til kommunesektoren i 2025 på 6,8 mrd. kroner. Etter en helhetlig vurdering foreslår regjeringen å øke veksten i kommunesektoren sine frie inntekter i 2025 med 5 mrd. kroner sammenlignet med forslaget i Prop. 1 S (2024–2025).

I forbindelse med den krevende situasjonen i kommunesektoren vil det være behov for tettere og hyppigere oppfølging av kommuner i ubalanse fra statsforvalterne. Regjeringen foreslår derfor 15 mill. kroner i økte overføringer til statsforvalterne i 2025. I Prop. 1 S Tillegg 1 (2024–2025) foreslås også bevilgningsendring til kommunesektoren for å dekke helårseffekten av økt etterspørsel etter barnehage som følge av nedkorting av kontantstøtteperioden i 2024, som ved en feil ikke var med i Prop. 1 S (2024–2025).

Regjeringen foreslår å dekke inn de økte utgiftene gjennom å øke fondsuttaket, jf. omtale i avsnitt 1.2.

## Hovedtall for budsjettets stilling

Medregnet forslagene i dette tilleggsnummeret, anslås det strukturelle oljekorrigerte budsjettunderskuddet til 465,4 mrd. kroner i 2025, se tabell 1.1. Det er 5,3 mrd. kroner høyere enn i Nasjonalbudsjettet 2025.[[1]](#footnote-1)

Uttaket fra Statens pensjonsfond utland anslås fortsatt til 2,5 pst. av anslått fondsverdi ved inngangen til 2025. Fondsuttaket neste år anslås å tilsvare 11,0 pst. av trend-BNP for Fastlands-Norge.

Regjeringen har også varslet økte bevilgninger til kommunesektoren i år. Regjeringen vil i forbindelse med nysalderingen for inneværende år foreslå å øke kommunesektorens rammetilskudd med 5 mrd. kroner. Det bidrar isolert sett til å løfte bruken av fondsmidler som andel av fastlandsøkonomien (trend) i år, fra 10,4 i anslag på regnskap i nasjonalbudsjettet for 2025 til 10,5 pst.

Nøkkeltall for 2025-budsjettet. Mrd. kroner og prosent

04J1xt2

|  |  |  |  |
| --- | --- | --- | --- |
|  | | NB25 | NB25  medregnet  tilleggsnr. |
| Oljekorrigert underskudd på statsbudsjettet | | 413,6 | 419,0 |
| Strukturelt oljekorrigert budsjettunderskudd1 | | 460,1 | 465,4 |
|  | Målt i prosent av trend-BNP for Fastlands-Norge | 10,9 | 11,0 |
|  | Målt i prosent av Statens pensjonsfond utland2 | 2,5 | 2,5 |
| Overskudd på statsbudsjettet og i Statens pensjonsfond | | 680,7 | 675,4 |
| Reell, underliggende utgiftsvekst3 (pst.) | | 1,0 | 1,3 |

1 Se vedlegg 1 i Nasjonalbudsjettet 2025 for nærmere beskrivelse av hvordan det strukturelle oljekorrigerte underskuddet beregnes.

2 Statens pensjonsfond utland er anslått til 18 500 mrd. kroner ved inngangen til 2025.

3 Ved beregningen av den underliggende utgiftsveksten holdes utgifter til statlig petroleumsvirksomhet, dagpenger og renter utenom. I tillegg korrigeres det for enkelte regnskapsmessige forhold og ekstraordinære endringer.

Kilde: Finansdepartementet.

Finanspolitikken skal bidra til et godt, stabilt og forutsigbart tjenestetilbud for innbyggerne, og kommunesektoren er en av bærebjelkene i velferdssamfunnet. Høyt aktivitetsnivå kombinert med svakere skatteinngang enn ventet for inneværende år bidrar til å svekke balansen mellom utgifter og inntekter i kommuneøkonomien. I tillegg står sektoren overfor strukturelle utfordringer knyttet til blant annet tilgang på arbeidskraft med rett kompetanse.

Formålet med økte bevilgninger til kommunesektoren er å unngå en for brå tilpasning i sektoren. Økte overføringer i inneværende år vil i liten grad bidra til økt økonomisk aktivitet i år, men bidrar til at sektoren i mindre grad må tære på oppsparte midler. Det gir sektoren bedre mulighet til å tilpasse seg endringene over noe tid. Økt fondsuttak vil alt annet likt gjøre finanspolitikken noe mer ekspansiv enn lagt til grunn i Nasjonalbudsjettet 2025.

Det økte fondsuttaket må ses i lys av den krevende situasjonen i kommunesektoren i år, som vil kunne ha en betydelig negativ påvirkning på tjenestetilbudet i kommuner og fylkeskommuner i 2025.

Det oljekorrigert budsjettunderskuddet i 2025 anslås til 419 mrd. kroner. Dette underskuddet dekkes ved en overføring fra Statens pensjonsfond utland, slik at statsbudsjettet er i balanse. Forskjellen mellom det strukturelle oljekorrigerte budsjettunderskuddet og det oljekorrigerte budsjettunderskuddet er nærmere forklart i Nasjonalbudsjettet 2025.

Hovedtall i statsbudsjettet og Statens pensjonsfond utenom lånetransaksjoner

04J2tx2

|  |  |  |  |
| --- | --- | --- | --- |
|  |  |  | Mrd. kroner |
|  |  | Gul bok 2025 | Medregnet  tillegg |
| A | Statsbudsjettets inntekter i alt | 2 250,0 | 2 250,0 |
| A.1 | Inntekter fra petroleumsvirksomhet | 672,4 | 672,4 |
| A.2 | Inntekter utenom petroleumsvirksomhet | 1 577,6 | 1 577,6 |
| B | Statsbudsjettets utgifter i alt | 2 020,8 | 2 026,2 |
| B.1 | Utgifter til petroleumsvirksomhet | 29,6 | 29,6 |
| B.2 | Utgifter utenom petroleumsvirksomhet | 1 991,2 | 1 996,6 |
| = | Overskudd i statsbudsjettet før overføring til Statens pensjonsfond utland (A-B) | 229,1 | 223,8 |
| - | Statsbudsjettets netto kontantstrøm fra petroleumsvirksomhet  (A.1-B.1), overføres til Statens pensjonsfond utland | 642,8 | 642,8 |
| = | Statsbudsjettets oljekorrigerte overskudd (A.2-B.2) | -413,6 | -419,0 |
| + | Overført fra Statens pensjonsfond utland | 413,6 | 419,0 |
| = | Statsbudsjettets overskudd | 0,0 | 0,0 |
| + | Netto avsatt i Statens pensjonsfond utland | 229,1 | 223,8 |
| + | Rente- og utbytteinntekter mv. i Statens pensjonsfond | 451,6 | 451,6 |
| = | Samlet overskudd i statsbudsjettet og Statens pensjonsfond | 680,7 | 675,4 |

Kilde: Finansdepartementet.

# Endringer i budsjettforslaget for 2025

Kap. 480 Svalbardbudsjettet

Post 50 Tilskudd

I statsbudsjettet for 2024 ble det lagt til grunn at en reduksjon i stønadsperioden for kontantstøtte fra 1. august 2024 ville føre til økt etterspørsel etter barnehageplass. Ved en feil er ikke helårsvirkningen på Svalbardbudsjettet kompensert i forslaget til statsbudsjett for 2025, jf. også Prop. 1 S Tillegg 1 (2024–2025) for virkningen for kommunene. Det blir derfor foreslått å øke bevilgningen med 50 000 kroner. På svalbardbudsjettets post utgiftsføres dette på kap. 0003 post 50 tilskudd til Longyearbyen lokalstyre.

Kap. 1150 Til gjennomføring av jordbruksavtalen m.m.

Post 73 Pristilskudd, overslagsbevilgning

Det er i Prop. 1 S (2024–2025) foreslått bevilget 5,8 mrd. kroner på posten. Ved en forglemmelse er beløpet 111,7 mill. kroner for lavt sammenlignet med enigheten i jordbruksoppgjøret i 2024 for 2025. Feilen skyldes at man i jordbruksoppgjøret i 2024 delte opp underpost 73.18 Frakttilskudd i henholdsvis frakttilskudd korn og frakttilskudd kraftfôr, for bedre å synliggjøre fordelingen mellom tilskuddene. I arbeidet med Prop. 1 S (2024–2025) ble det volumjusterte beløpet til frakttilskudd korn uteglemt i forslaget til bevilgning for kap. 1150, post 73. Bevilgningen på posten foreslås derfor økt med 111,7 mill. kroner til 5,9 mrd. kroner.

Kap. 5800 Statens pensjonsfond utland

Post 50 Overføring fra fondet

Det er i Prop. 1 S (2024–2025) foreslått bevilget 413,6 mrd. kroner som overføring fra Statens pensjonsfond utland for å dekke det oljekorrigerte underskuddet på statsbudsjettet. Med forslagene som er fremmet i tilleggsnummer til Prop. 1 S anslås det oljekorrigerte underskuddet i 2025 nå til 419,0 mrd. kroner. Overføringen fra Statens pensjonsfond utland foreslås derfor økt med 5,3 mrd. kroner, til 419,0 mrd. kroner.

Finansdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endring av Prop. 1 S (2024–2025) Statsbudsjettet 2025 og Prop. 1 LS (2024–2025) Skatter og avgifter 2025 (saldering).

Vi HARALD, Norges Konge,

stadfester:

Stortinget blir bedt om å gjøre vedtak om endring av Prop. 1 S (2024–2025) Statsbudsjettet 2025 og Prop. 1 LS (2024–2025) Skatter og avgifter 2025 (saldering) i samsvar med et vedlagt forslag.

Forslag

til vedtak om endring av Prop. 1 S (2024–2025)   
Statsbudsjettet 2025 og Prop. 1 LS (2024–2025)   
Skatter og avgifter 2025 (saldering)

I

I statsbudsjettet for 2025 blir bevilget under følgende kapittel:

Utgifter:

04N1xt2

|  |  |  |  |
| --- | --- | --- | --- |
| Kap. | Post | Formål | Kroner |
| 480 |  | Svalbardbudsjettet |  |
|  | 50 | Tilskudd | 477 050 000 |
|  |  | mot tidligere foreslått kr 477 000 000 |  |
| 1150 |  | Til gjennomføring av jordbruksavtalen m.m.: |  |
|  | 73 | Pristilskudd, overslagsbevilgning | 5 903 894 000 |
|  |  | mot tidligere foreslått kr 5 792 194 000 |  |

Inntekter:

04N1xt2

|  |  |  |  |
| --- | --- | --- | --- |
| Kap. | Post | Formål | Kroner |
| 5800 |  | Statens pensjonsfond utland: |  |
|  | 50 | Overføring fra fondet | 418 972 496 000 |
|  |  | mot tidligere foreslått kr 413 647 646 000 |  |

Andre stortingsvedtak

II

Stortingsvedtak om engangsavgift på motorvogner mv. for 2025

Forslaget i Prop. 1 LS (2024–2025) Skatter og avgifter 2025 til stortingsvedtak om engangsavgift på motorvogner mv. for 2025 § 2 skal lyde:

«For personbiler, varebiler klasse 1 og minibusser klasse 1 (avgiftsgruppe a) betales avgift med 12,44 kroner per kg for den delen av egenvekten som overstiger 500 kg.»

III

Stortingsvedtak om engangsavgift på motorvogner mv. for 2025

Forslaget i Prop. 1 LS (2024–2025) Skatter og avgifter 2025 til stortingsvedtak om engangsavgift på motorvogner mv. for 2025 § 8 første ledd bokstav p skal lyde:

«p. personbiler som ved første gangs registrering blir registrert på innehaver av løyve etter yrkestransportlova § 9, og som er tilpasset for og skal benyttes til transport av rullestolbrukere.»

1. Budsjettallene for 2024 og 2025 er uendret fra Nasjonalbudsjettet og Gul bok 2025, med unntak av de økte bevilgningene for 2025 som regjeringen foreslår i dette tilleggsnummeret. [↑](#footnote-ref-1)